
Gjykata Kushtetuese e Republikës së Shqipërisë, e përbërë nga: 
Rustem Gjata, 		Kryetar i Gjykatës Kushtetuese 
Hilmi Dakli, 		Anëtar i	““
Manol Konomi, 	Anëtar i	““
Veli Budo 		Anëtar  i	““
Franc Jakova, 		Anëtar  i	““
Kristofor Peçi,		 Anëtar i	““
Halil Kopani, 		Anëtar  i	““
Zija Vuci, 		Anëtar i	““

 me sekretare Drita Filto, më datat 14.7.1997 dhe 19.7.1997, mori në shqyrtim në seancë gjyqësore me dyer të hapura çështjen nr.41 Akti që i përket: 
 
KËRKUESE: PARTIA SOCIALISTE, e përfaqësuar nga Av.Fatmir Gjika. 
SUBJEKT I INTERESUAR: KOMISIONI QENDROR I ZGJEDHJEVE, i përfaqësuar  nga sekretari, Z. Thimjo Kondi. 

 O B J E K T I: 

Shfuqizimi i vendimit nr.1297, datë 5.7.1997 të Komisionit Qendror të Zgjedhjeve, për zonën elektorale nr.77. 

GJYKATA KUSHTETUESE, pasi dëgjoi përfaqësuesin e kërkuesit, të subjektit të  interesuar dhë shqyrtoi çështjen në tërësi, 
 
VËREN: 

Me vendimin datë 1.7.1997 komisioni i zgjedhjeve të zonës nr.77 Fier, ka vendosur të shpallë fitues në zgjedhjet e Kuvendit Popullor të zhvilluara më 29 qershor 1997, kandidatin për deputet të Partisë Socialiste dhe asaj Socialdemokrate, Z.Nazmir Ali Bilani.
Komisioni Qendror i Zgjedhjeve, me vendimin nr.1297, datë 5.7.1997 ka vendosur prishjen e vendimit të komisionit të zonës nr.77 dhe kalimin në balotazh për zgjedhjen për deputet të zonës të z.Nazmir Bilani dhe kandidatit të të Djathtës së Bashkuar Shqiptare, Z.Fatmir Ali Mediu.
Në vendimin e tij Komisioni Qendror i Zgjedhjeve nuk ka parashtruar shkaqet e prishjes së vendimit të komisionit të zonës. Gjatë shqyrtimit të çështjes në këtë Gjykatë, përfaqësuesi i Komisionit Qendror të Zgjedhjeve sqaroi se prishja e këtij vendimi është bërë vetëm për shkak se në të mungon firma e kryetarit të komisionit të zonës.
Nga shqyrtimi dhe përllogaritjet që i bëri kjo Gjykatë një për një të gjitha procesverbaleve të qendrave të votimit të zonës nr.77 Fier, rezultoi se janë plotësisht të sakta të dhënat përfundimtare të pasqyruara në procesverbalin e komisionit të zgjedhjeve të kësaj zone. Sipas këtij procesverbali, numuri i votave të vlefshme të hedhura për të gjitha subjektet elektorale rezulton të jetë 15075 (pesëmbëdhjetëmijë e shtatëdhjetë e shtatëdhjetë e pesë) nga të cilat Z.Nazmir Ali Bilani ka marrë 7641 (shtatëmijë e gjashtëqind e dyzet e një) vota; Z.Fatmir Ali Mediu ka marrë 3215 (tremijë e dyqind e pesëmbëdhjetë) vota, kurse votat e tjera janë shpërndarë ndërmjet kandidatëve për deputet të tetë subjekteve të tjera elektorale.
Nga këto të dhëna të pakontestueshme rezulton se Z.Nazmir Ali Bilani ka marrë mbi 50 % të votave të vlefshme.
Rrjedhimisht, sipas nenit 7 të ligjit nr.7556, datë 4.2.1992 "Për zgjedhjet e Kuvendit Popullor të Republikës së Shqipërisë", me ndryshimet e mëvonshme, Z,Nazmir Ali Bilani ka fituar të drejtën të quhet i zgjedhur deputet në zonën 77 Fier qysh me përfundimin e zgjedhjeve të raundit të parë.
Në këto rrethana Gjykata çmon se Vendimi nr.1297, datë 5.7.1997 i Komisionit Qendror të Zgjedhjeve duhet të prishet dhe të lihet në fuqi vendimi datë 1.7.1997 i Komisionit të zgjedhjeve të zonës nr.77 Fier, sipas të cilit është zgjedhur deputet i kësaj zone, Z.Nazmir Ali Bilani. Për pasojë zhvillimi i balotazhit për këtë zonë zgjedhjesh, më datë 13.7.1997 dhe rezultatet e tij janë të pavlefshme.

PËR KËTO ARSYE, 

Gjykata Kushtetuese e Republikës së Shqipërisë, në mbështetje të neneve 24 e 25 të ligjit nr.7561 , datë 29.4.1992 "Për disa ndryshime e plotësime në 
ligjin nr.1491, datë 29.4.1991 "Për dispozitat kryesore kushtetuese", si dhe nenit 50 të ligjit nr.7556, datë 4.2.1992 "Për zgjedhjet e Kuvendit Popullor të Republikës së  Shqipërisë", njëzëri, 

VENDOSI 

1. Prishjen e vendimit nr.1297, datë 5.7.1997 të Komisionit Qendror të Zgjedhjeve.
2. Lënien në fuqi të vendimit datë 1.7.1997 të komisionit të zgjedhjeve të zonës  nr.77 Fier, sipas të cilit është zgjedhur deputet i kësaj zone, kandidati i subjektit elektoral, Partia Socialiste dhe Partia Socialdemokrate, Z.Nazmir Ali Bilani. 
3. Të deklarohen të pavlefshme zhvillimi i balotazhit të datës 13.7.1997 në zonën e zgjedhjeve nr.77 Fier dhe rezultatet e tij. 
Një kopje e këtij vendimi i dërgohet Komisionit të Mandateve të Kuvendit të Ri Popullor . 
Ky vendim është përfundimtar dhe i formës së prerë. 
Tiranë, më 21.7.1997 



